To 17-årige og en dreng på 16 år er i Retten i Aalborg alle tre blevet idømt betingede fængselsstraffe for omfattende hærværk mod nærpolitistationen på Grønlands Torv. De to 17-årige blev idømt tre måneders betinget fængsel, mens den 16-årige fik 80 dages betinget fængsel. Regningen for reparationerne løb efterfølgende op i cirka 80.000 kroner. Ifølge anklager ved Nordjyllands Politi Søren Riis Andersen viste videoovervågning, at de tre dømte havde kastet med sten mod politistationens facade. To af de dømte modtog dommen, mens den tredje valgte at anke. To andre unge mænd var også tiltalt i sagen, men de blev begge frikendt, da retten ikke fandt det bevist, at de var med til at udøve hærværket. Hærværket på nærpolitistationen fandt sted ved 19.30-tiden om aftenen 10. februar 2021. I to omgange blev der kastet sten mod nærpolitistationen, så i alt otte ruder blev smadret eller beskadiget på anden vis.

Opsummering:
I februar sidste år blev en helt ny nærpolitistation i Aalborg udsat for groft hærværk. Nu er tre unge mænd blevet idømt betingede straffe for hærværket - to blev frifundet i sagen.